**Thomas Schaaf** (s. 30. huhtikuuta 1961 Mannheim, Länsi-Saksa) on saksalainen jalkapallovalmentaja ja entinen puolustaja. Kesäkuusta 2018 lähtien hän toimii SV Werder Bremenin teknisenä johtajana.

Ura pelaajana
-------------

Schaaf pelasi jo juniorina SV Werder Bremenissä siirtyen ammattilaiseksi 1978. Schaaf uurasti koko uransa ajan pohjoissaksalaisessa seurassa pelaten kaikkiaan 262 Bundesliigaottelua ja teki 13 maalia. Schaaf voitti pitkällä Bremen-urallaan Saksan mestaruuden 1988 ja 1993, Saksan Cupin 1991 ja 1994 sekä Cup-voittajien Cupin 1992.

Ura valmentajana
----------------

Schaaf jatkoi pelaajauransa jälkeen Werder Bremenin organisaatiossa valmennustehtävissä. Hän toimi ensin juniorijoukkueen ja myöhemmin seuran reservijoukkueen päävalmentajana. Toukokuussa 1999 Felix Magathin jätettyä päävalmentajan tehtävät pitkän uran Werder Bremenin organisaatiossa tehneestä Schaafista tuli 38-vuotiaana joukkueen päävalmentaja. Vain kuukautta myöhemmin Schaaf pääsi juhlimaan menestyksestä, kun Bremen kaatoi Saksan cupin finaalissa FC Bayern Münchenin rangaistuspotkujen jälkeen 6–5. 

Kausi 2004–05 oli Schaafille lopullinen läpimurto saksalaisvalmentajien eliittiin. Hän johdatti Werder Bremenin Saksan mestariksi 11 vuoden tauon jälkeen. Kauden kruunasi Saksan cupin voiton tuoma tuplamestaruus. Schaafin valmennusaikana Werder Bremen on vahvistanut asemaansa liigan kärkijoukoissa ja se on pelannut Mestarien liigassa säännöllisesti.

Kausi 2008–09 oli Schaafin yhdeksäs Werder Bremenissä, mutta menestys on jäänyt aiempia vuosia valjummaksi. Mestaruushopeaa puolustamaan lähtenyt seura on vajonnut keskikastiin ja paikka europeleihin lepää Saksan cupin finaalissa. Valoa synkkään kauteen toi selviytyminen UEFA Cupin historian viimeiseen loppuotteluun ukrainalaista FK Šah’tar Donetskia vastaan. Loppuottelu päättyi kuitenkin karvaaseen jatkoaikatappioon 2–1. Bremenin kauden toinen loppuottelu sujui paremmin, kun Bayer 04 Leverkusen kaatui Saksan cupin finaalissa 1–0. Mestaruus oli Schaafin valmentajauran kolmas cupissa.

Toukokuussa 2012 Schaaf allekirjoitti kesään 2014 ulottuvan jatkosopimuksen Werder Bremenin kanssa. Jatkosopimus ei nostanut Schaafin valmentaman Werderin suoritustasoa kaudella 2012/13. Edelliskaudella yhdeksänneksi sijoittunut Werder vajosi kauden alusta alkaen taistelemaan häntäpään sijoituksista. Putoamiskamppailusta joukkue nousi kuiville ennen kevättä, mutta lopulta 14. sijaan päättynyt kausi oli Schaafille suuri pettymys. Sijoitus oli huonoin hänen 14 vuotta kestäneen päävalmentajakautensa aikana. Kauden jälkeen Schaaf ilmoitti jättävän tehtävänsä seurassa.

Toukokuun lopulla 2014 Schaaf palasi valmennustehtäviin ja allekirjoitti kaksivuotisen sopimuksen Eintracht Frankfurtin kanssa. Schaafin johdolla Eintracht pelasi hyvän kauden 2014/15 ja sijoittui Bundesliigassa yhdeksänneksi. Kauden jälkeen Schaaf kuitenkin ilmoitti yllättäen jättävänsä tehtävänsä. 28. joulukuuta 2015 hänestä tuli Hannover 96:n päävalmentaja tehtyään yhden ja puolen vuoden sopimuksen. Schaafin johdolla Hannover jumittui Bundesliigan viimeiseksi. Joukkue voitti vain yhden ottelun Schaafin alaisuudessa. Lopulta putoamiskamppailun kannalta kriittinen 3–0 tappio HSV:lle koitui Schaafin kohtaloksi ja hän sai huhtikuun alussa 2016 potkut. Hannoverin ero putoamisviivaan oli kahdeksan kierrosta ennen liigan loppua jo 10 pistettä.

Huhtikuun lopussa 2018 Schaafin kerrottiin palaavan SV Werder Bremenin palvelukseen. Hän aloittaa seuran teknisenä johtajana kesäkuun alussa 2018. Schaaf palasi Werder Bremenin päävalmentajaksi kauden 2020/21 viimeisen Bundesliiga-kierroksen ajaksi potkut saaneen Florian Kohfeldtin tilalle. Schaaf ei onnistunut enää pelastamaan seuraa putoamiselta, kun joukkue kärsi viimeisessä ottelussaan tappion Borussia Mönchengladbachille. Kesäkuussa 2021 Werder Bremen ilmoitti, ettei Schaaf jatka seurassa päävalmentajana, eikä teknisenä johtajana taloudellisten syiden vuoksi.

### Meriitit valmentajana

* **Saksan mestaruus: 2004**
	+ Hopeaa (2): 2006, 2008
	+ Pronssia (2): 2005, 2007

* **Saksan Cup (3):** 1999, 2004, 2009
	+ Hopeaa: 2010

* **Saksan Liigacup:** 2006

* **UEFA Cup:**
	+ Hopeaa: 2009

Schaaf on palkittu Saksan vuoden jalkapallovalmentajaksi ja Vuoden jalkapallomieheksi vuonna 2004. Espanjalainen AS-lehti nimesi Schaafin vuonna 2005 parhaaksi tulevaisuuden jalkapallovalmentajaksi.

Lähteet
-------

1. ↑  Thomas Schaaf Transfermarkt. Viitattu 24.1.2023. (englanniksi)
2. ↑  Pasasen Bremenille jatkoaikatappio Uefa-cupin finaalissa
3. ↑  Pasasen Bremen voitti Saksan cupin
4. ↑  Schaaf jusqu'en 2014
5. ↑  Der bockige Abgang einer Bremer Trainerlegende
6. ↑  Schaaf übernimmt in Frankfurt: "Bin gespannt"
7. ↑  SCHAAF RESIGNS AS EINTRACHT FRANKFURT COACH
8. ↑  Hannover 96 verpflichtet Thomas Schaaf als neuen Cheftrainer (Arkistoitu – Internet Archive) hannover96.de. 28.12.2015. (saksaksi)
9. ↑  Schaaf beurlaubt - Stendel übernimmt Kicker. 3.4.2016. Viitattu 4.4.2016. (saksaksi)
10. ↑  "Schritt mit Weitblick": Werder holt Schaaf zurück Kicker. 30.4.2018. (saksaksi)
11. ↑  Werder Bremen stellt Florian Kohfeldt frei – Thomas Schaaf übernimmt bis Saisonende
12. ↑  Werder Bremen steigt aus Bundesliga ab dw.com. 23.5.2021. Viitattu 24.1.2023. (saksaksi)
13. ↑  Schaaf-Aus bei Werder Bremen : „Ich bin total baff" faz.de. 22.6.2021. Viitattu 24.1.2023. (saksaksi)

  


|  |  |  |
| --- | --- | --- |
| Edeltäjä:**Felix Magath** | **Vuoden jalkapallovalmentaja Saksassa**2004 | Seuraaja:**Felix Magath** |

|  |  |  |
| --- | --- | --- |
| Edeltäjä:**Felix Magath** | **Kicker Mann des Jahres**2004 | Seuraaja:**Thomas Doll** |

|  |  |  |
| --- | --- | --- |
| Edeltäjä:**Felix Magath** | **SV Werder Bremenin päävalmentaja**5/1999–2013 | Seuraaja:**Robin Dutt** |

|  |  |  |
| --- | --- | --- |
| Edeltäjä:**Armin Veh** | **Eintracht Frankfurtin päävalmentaja**2014–2015 | Seuraaja:**Armin Veh** |

|  |  |  |
| --- | --- | --- |
| Edeltäjä:**Michael Frontzeck** | **Hannover 96:n päävalmentaja**12/2015–4/2016 | Seuraaja:**Daniel Stendel** |

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie

 |

 |